Ogod: Skole gaan nie appelleer nie | Netwerk24
Deur Jeanelle Greyling 04 Augustus 2017 11:17
Paul ColditzFoto: Nelius Rademan
"Die jagseisoen is nou oop," sê Hans Pietersen van die Organisasie vir Godsdiensteonderrig en Demokrasie (Ogod), nadat die ses skole wat hy vroeër vanjaar voor die hof gedaag het besluit het om nié aansoek te doen om teen die uitspraak oor godsdiens in skole te appelleer nie.
Die skole het tot Vrydag tyd gehad om aansoek te doen tot verlof om appel teen die uitspraak van die hooggeregshof in Johannesburg dat openbare skole nie een geloof voor 'n ander mag stel nie.
Paul Colditz, uitvoerende hoof van die Federasie van Beheerliggame van Suid-Afrikaanse Skole (Fedsas), sê hy beskou die uitspraak as "regverdig en billik".
Pietersen sê Fedsas het ná die uitspraak skriftelik gesê dit is "sake soos gewoonlik" vir die skole.
"Nou is die eier op hul gesig."
Pietersen sê die skole het nie aansoek gedoen om te appelleer nie, omdat hulle nie 'n nuwe verskoning gehad het om 'n appèl te regverdig nie, "of hulle wou nie die risiko loop vir 'n strenger uitspraak nie".
Colditz sê hy gaan nie reageer op Pietersen se "onsinnige kommentaar" nie.
"Dit is allesbehalwe die waarheid," sê Colditz.
Hans PietersenFoto: Felix Dlangamandla
Hy sê Fedsas is tevrede met die uitspraak en hy stem saam met die regter se stelling dat diversiteit gevier moet word eerder as om dit "bloot te verdra".
"Dit is van toepassing op meer as net godsdiens."
Colditz sê dit is wel steeds "sake soos gewoonlik" vir die skole: "Geringe aanpassings is nodig om aan die bevel te voldoen."
Pietersen sê hulle gaan die klagte teen die skole wat die uitspraak oortree vaartbelyn maak.
"Ons hoef nou nie jare te wag om die skole te vervolg wat 'n spesifieke geloof bevorder nie.
* Ogod wou hê die hooggeregshof in Johannesburg moes die Laerskool Randhart in Alberton, die Laerskool Baanbreker in Boksburg, die Laerskool Garsfontein in Pretoria, die Hoërskool Linden in Johannesburg, die Hoërskool Oudtshoorn en Langenhoven Gimnasium in Oudtshoorn se godsdiensbeleid ongrondwetlik verklaar.
Dié skole het hulself met die Christelike geloof verbind.
* Die minister van basiese onderwys, die minister van justisie en korrektiewe dienste, en die Nasionale Vereniging van Skoolbeheerliggame was saam met dié ses skole respondente in die saak.